In nomine Domini, Amen. Ego Johannes de Marcenaio presbiter existens in bona dispositione mentis et corporis et anime mee saluti cupiens prouidere deuotioni nihilominus quem habeo erga ecclesiam Beati Stephani diuionensis humiliter occurendo pro remedio anime mee et antecessorum meorum, do, concedo et quito viris venerabilibus et religiosis abbati et conuentui predicte ecclesie Sancti Stephani in puram et perpetuam elemosinam pro voluntate eorum modis omnibus et omni tempore facienda, mansum unum cum vinea ei contigua et ad ipsum pertinente, situm apud Marcenaicum, iuxta domum prioris illius loci ex una parte, et iuxia mansum Boulier ex altera; de quo manso predicto et de qua vinea ei contigua ad ipsum pertinente, ego me penitus deuestiens predictos abbatem et conuentum corporaliter inuestiui, et in verum dominium perpetuamque possessionem misi et teneor et promitto, sub obligatione bonorum meorum omnium, et in verbo veritatis et sacerdotij predictum mansum cum vinea ei contigua ad ipsum pertinente dictis abbati et conuentui et eorum successoribus garantire perpetuo contra omnes, et nunquam de cetero per me vel per alium contraire. In cuius rei testimonium presentibus litteris sigilla virorum venerabilium domini Mercatoris decani capelle ducis et magistri Garnerii decani christianitatis Diuionis feci apponi. Actum anno Domini M°. CC°. quadragesimo octavo, mense marcio.